มันนี่ทูเดย์
ธปท.ประมูลพันธบัตร 3.5 หมื่นล้านบาท
30 ก.ค. 2558

ธปท.ประมูลพันธบัตร 3.5 หมื่นล้านบาท 
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ออกประกาศกำหนดแผนการประมูลพันธบัตรธนาคารแห่งประเทศไทย อายุไม่เกิน 15 วัน ในเดือน ก.ค. 2558 เป็นพันธบัตรรุ่น พ.24/14/58 วงเงิน 3.5 หมื่นล้านบาท อายุ 14 วัน โดยจะออกประมูลขายในวันที่ 31 ก.ค.นี้ ซึ่งพันธบัตรมีกำหนดวันชำระเงินวันที่ 4 ส.ค. 2558 และครบกำหนดในวันที่ 18 ส.ค. 2558 
ทั้งนี้ การออกพันธบัตรของ ธปท.เป็นการดูแลสภาพคล่องในระบบตามปกติของการทำหน้าที่ธนาคารกลาง เพื่อให้สภาพคล่องในระบบอยู่ในระดับที่เหมาะสม และสอดคล้องกับอัตราดอกเบี้ยนโยบายในปัจจุบันที่ 1.5%
เคทีซี รุกขยายฐานกีฬา-ออโต้ กลุ่มผู้หญิง
นายชัยพล กฤตยาวาณิชย์ ผู้ช่วยประธานเจ้าหน้าที่บริหาร ธุรกิจบัตรเครดิต บริษัท บัตรกรุงไทย (เคทีซี) กล่าวว่า จากการวิเคราะห์พฤติกรรมการใช้จ่ายของสมาชิก บริษัทได้เล็งเห็นถึงศักยภาพ รวมถึงแนวโน้มการใช้จ่ายผ่านบัตรเครดิตในหมวดรถยนต์และกีฬาที่สูงขึ้นอย่างต่อเนื่องของกลุ่มลูกค้าผู้หญิง บวกกับทัศนคติที่ผู้หญิงหันมาใส่ใจดูแลรถยนต์ ศึกษาเรื่องความคุ้มค่า เน้นการดูแลสุขภาพ ออกกำลังกาย และนิยมการขี่จักรยาน เคทีซีจึงได้จับมือกับ 7 พันธมิตรชั้นนำ เช่น ทิพยประกันภัย และ สปอร์ตส์ เวิลด์ เปิดตัวแคมเปญมอบสิทธิพิเศษครอบคลุมเรื่องรถยนต์ และสิทธิประโยชน์ด้านกีฬาจากพันธมิตรชั้นนำ โดยเชื่อว่าจะส่งผลให้สิ้นปี 2558 ยอดรวมการใช้จ่ายผ่านบัตรเครดิตในหมวดรถยนต์กลุ่มผู้หญิงจะเติบโตขึ้น 20% และในหมวดกีฬาเติบโตขึ้น 50%